Los Angeles binne 2 jaar ‘goed geskud’Die bekende Hollywood-teken in Los Angeles Foto: Patrick Blaise, Pixabay Die kanse is 99,9% dat Los Angeles binne die volgende twee en ‘n half jaar deur ’n sterk aardbewing van 5 of meer op die momentmagnitudeskaal getref kan word, volgens ‘n studie wat pas in die Earth and Space Science gepubliseer is. Die US Geological Survey het vroeër die kanse op so ’n aardbewing op 85% binne die twee en ’n half jaar voorspel. Die aardbewing sal egter nie in die bekende San Andreas-verskuiwingsvlak plaasvind nie, maar in ’n netwerk van onderling verbinde verskuiwingsvlakke onder en naby die stad. Van hierdie verskuiwingsvlakke is bedek en moeilik om op te spoor aldus ’n verklaring deur Andrea Donnellan, geoloog in die wetenskap-afdeling van NASA se Jet Propulsion Laboratorium in Pasadena, Kalifornië. Die studie is deur baie fyn instrumente uit ’n vliegtuig gedoen ná die aardbewing van 5,1 wat La Habra in 2014 getref het. Niemand is beseer nie, maar die $12 miljoen se skade was veel meer as wat van so ’n matige aardbewing verwag is. Die studie het bevind dat die skokgolwe deur ’n netwerk van verskuiwingsvlakke beweeg het, en selfs waar die aardbewing nie gevoel is nie, kon ondergrondse waterpype nog beskadig word. In van die verskuiwingsvlakke onder Los Angeles is reeds aansienlike spanning opgebou. *Wetenskaplikes hou die asem op vir wanneer die volgende groot aardbewing (in die orde van magnitude 8 of meer) deur die San Andreas-verskuiwingsvlak Kalifornië gaan tref. Die laaste grote het in 1906 San Francisco byna verwoes, en suid-Kalifornië se laaste grote was lank voor dit. Tog meen wetenskaplikes dié gebied word elke 110 tot 140 jaar deur ’n grote getref, en is dus nou “agter skedule.” Bron: Christian Science Monitor Bykomende bron: Smithsonian